Kuigi vahel mõõdetakse kulla ja hõbeda kaalu kilodes ja grammides, on väärismetallide massi väljendmisel ametlik kaaluühik troiunts (apteegiunts). Üks troiunts (oz) on 31.1034768 grammi. Väärib märkimist, et troiunts ei ole seesama mis kaubandusunts, viimane võrdub ligikaudu 28,34 grammiga.
Kulla ja hõbeda puhtust mõõdetakse tuhandiku täpsusega ehk siis näidatakse, mitu osa tuhandest on täiesti puhas metall. Näiteks PAMP-i 100-grammise plaadi kullaproov on 999,9, mis tähendab, et plaat koosneb 99,99% ulatuses puhtast kullast. Teise näitena võiks tuua Double Eagle’i 20-dollarilise kuldmündi, mis kaalub 33.43624 grammi ja mille kullaproov on 900. See tähendab, et mündi puhta kulla sisaldus on 90% ehk 33.43 x 0.9 = 30.092 grammi.
Lisaks kullaproovile on traditsiooniline väärismetallisisalduse mõõtühik karaat (enamasti kasutatakse tähist K). Suurim võimalik mõõt karaatides on 24, mis tähistab 99,99-protsendilist või suuremat puhta kulla sisaldust. Euroopas valmistatakse kuldehteid tavapäraselt puhtusega 14 ja 18 karaati, vastavalt 14 ja 18 osa 24-st on puhtast kullast. See vastab 58,3 ja 75 protsendile ehk siis kullaproovidele 583 ja 750.